ประมวลข่าวทั่วไทยประจำวันที่  16  สิงหาคม 2561
ประมวลข่าวทั่วไทยประจำวันที่  16  สิงหาคม 2561  
  การเมือง/มั่นคง 
  นายกรัฐมนตรี ชี้แจง ให้พลเอก ประวิตร พ้นที่ปรึกษา คตช. ไม่เกี่ยวปมสอบนาฬิกาหรู แต่เป็นการแบ่งงานให้คนอื่นรับผิดชอบ  
 พลเอก ประยุทธ์ จันทร์โอชา นายกรัฐมนตรี ชี้แจงถึงกรณีใช้อำนาจมาตรา 44 แต่งตั้งคณะกรรมการต่อต้านทุจริตแห่งชาติ หรือ คตช. ชุดใหม่ ที่ไม่มีชื่อพลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เป็นที่ปรึกษา เหมือนเดิมว่า  ไม่เกี่ยวกับกรณีที่พลเอก ประวิตร ถูกตรวจสอบการครอบครองนาฬิกาหรู โดยไม่แจ้งบัญชีทรัพย์สิน ต่อ ป.ป.ช.  และเรื่องนี้ไม่มีอะไรมาก แต่เป็นการแบ่งงาน พลเอก ประวิตร ที่รับผิดชอบอยู่ให้น้อยลง  เพราะพลเอก ประวิตร รับผิดชอบงานมากกว่า 50 คณะ ซึ่งจะทำให้พลเอก ประวิตร มีเวลาไปประชุมในคณะกรรมการอื่นๆ ให้มีประสิทธิภาพมากขึ้น
  ขณะที่พลเอก ฉัตรชัย สาริกัลยะ รองนายกรัฐมนตรี ยังไม่มีงานรับผิดชอบในส่วนนี้ จึงมอบหมายให้พลเอก ฉัตรชัย ดูแลแทน และขอย้ำว่า เรื่องนี้ไม่มีปัญหาอย่างอื่น  ไม่เกี่ยวกับการปรับภาพลักษณ์รัฐบาล ขอสื่ออย่าไปคิดอย่างอื่น ส่วนเรื่องนาฬิกาและการเมือง ยืนยันว่าไม่เกี่ยวข้องและตนเองไม่ได้ให้ความสนใจ เพราะเรื่องของการตรวจสอบเป็นหน้าที่ของหน่วยงานใดรับผิดชอบก็ทำไป ผลจะออกมาอย่างไร ตนเองไม่เข้าไปเกี่ยวข้อง 
กอปภ.ก. สั่งการให้จังหวัดเสี่ยงภัย 58 จังหวัด รับมือน้ำท่วมฉับพลัน น้ำป่าไหลหลาก ดินโคลนถล่มและคลื่นลมแรง 
 นายชยพล ธิติศักดิ์ อธิบดีกรมป้องกันและบรรเทาสาธารณภัย ในฐานะผู้อำนวยการกลาง กองอำนวยการป้องกันและบรรเทาสาธารณภัยกลาง (กอปภ.ก.) เปิดเผยว่า ตามที่ กรมอุตุนิยมวิทยา ประกาศแจ้งว่า พายุโซนร้อน “เบบินคา” บริเวณทะเลจีนใต้ตอนบน จะเคลื่อนเข้าปกคลุมประเทศเวียดนามตอนบน ส่งผลให้ในช่วงวันที่ 16 – 18 สิงหาคม ทั่วทุกภาคของประเทศไทยมีฝนตกหนักถึงหนักมาก ปริมาณน้ำในอ่างเก็บน้ำที่มีปริมาณน้ำเก็บกักอยู่ในเกณฑ์มาก ซึ่งอาจต้องระบายน้ำเพิ่มขึ้น อาจเกิดน้ำล้นตลิ่งและน้ำท่วมฉับพลัน ส่วนมรสุมตะวันตกเฉียงใต้ที่พัดปกคลุมทะเลอันดามันและอ่าวไทยจะมีกำลังแรง คลื่นลมทะเลสูง  2 – 4 เมตร จึงสั่งการให้จังหวัดเสี่ยงภัย 58 จังหวัดในพื้นที่ภาคเหนือ ภาคตะวันออกเฉียงเหนือ ภาคกลาง และภาคใต้ เตรียมรับมือน้ำท่วมฉับพลัน น้ำป่าไหลหลาก และดินโคลนถล่ม โดยจัดเจ้าหน้าที่และมิสเตอร์เตือนภัยติดตามเฝ้าระวังสถานการณ์ภัยตลอด 24 ชั่วโมง รวมถึงจัดเตรียมชุดเคลื่อนที่เร็ว เครื่องมืออุปกรณ์ประจำพื้นที่เสี่ยงให้พร้อมปฏิบัติการเผชิญเหตุและช่วยเหลือผู้ประสบภัย โดยเฉพาะที่พื้นที่ลุ่มต่ำ ริมฝั่งแม่น้ำ ที่ลาดเชิงเขา ชายฝั่งทะเล และจุดอ่อนน้ำท่วมขัง พร้อมตรวจสอบเขื่อน ฝาย อ่างเก็บน้ำ คันกั้นน้ำให้อยู่ในสภาพมั่นคงแข็งแรง สำหรับพื้นที่เสี่ยงคลื่นลมแรง ให้ประสานหน่วยงานทางน้ำ ออกลาดตระเวนแจ้งเตือนการเดินเรือทุกประเภท ทั้งเรือเล็ก เรือประมง เรือท่องเที่ยว เรือข้ามฟาก และเรือเฟอร์รี่ ให้เดินเรือด้วยความระมัดระวัง มีอุปกรณ์ชูชีพให้เพียงพอ และงดการเดินเรือ หากทะเลมีคลื่นสูงและกำลังแรง รวมถึงเน้นย้ำให้มีการตรวจสภาพความพร้อมและความปลอดภัยก่อนออกเรือทุกครั้ง
 สำหรับประชาชนที่อาศัยอยู่ในพื้นที่เสี่ยงภัย ขอให้ติดตามพยากรณ์อากาศและประกาศเตือนภัย  พร้อมปฏิบัติตามคำเตือนอย่างเคร่งครัด รวมถึงขนย้ายสิ่งของขึ้นที่สูงให้พ้นจากระดับน้ำท่วมถึง ตลอดจนหมั่นสังเกตสัญญาณความผิดปกติทางธรรมชาติจะได้อพยพหนีภัยทันท่วงที โดยสามารถติดต่อแจ้งเหตุและขอความช่วยเหลือได้ที่สายด่วนนิรภัย 1784 ตลอด 24 ชั่วโมง 
  รองนายกรัฐมนตรีย้ำรัฐบาลให้ความสำคัญกับแผนบริหารจัดการน้ำแห่งชาติ โดยล่าสุดเร่งขับเคลื่อนโครงการพัฒนาลุ่มน้ำคลองวังโตนด  
 พลเอก ฉัตรชัย สาริกัลยะ รองนายกรัฐมนตรี กล่าวหลังลงพื้นติดตามความก้าวหน้าการพัฒนาลุ่มน้ำคลองวังโตนด  ที่จังหวัดจันทบุรี ว่า รัฐบาลให้ความสำคัญกับความสำคัญแผนบริหารจัดการน้ำแห่งชาติอย่างมาก เพื่อให้ทุกภาคส่วนทั่วประเทศ เช่น ภาคการเกษตร ภาคอุตสาหกรรม มีน้ำใช้อย่างเพียงพอ ซึ่งรวมไปถึงการเร่งผลักดันให้โครงการพัฒนาลุ่มน้ำคลองวังโตนดที่เป็นส่วนหนึ่งของแผนบริหารจัดการทรัพยากรน้ำกลุ่มจังหวัดภาคตะวันออกให้แล้วเสร็จเร็วขึ้นกว่าแผนที่วางไว้ ซึ่งจะช่วยแก้ปัญหาขาดแคลนน้ำในพื้นที่ได้ โดยการขับเคลื่อนโครงการ ต้องมีการสร้างอ่างเก็บน้ำใน จ.จันทบุรี 4 แห่ง ขณะนี้มีการสร้างแล้ว 3 แห่ง จาก 4 แห่ง คือ อ่างเก็บน้ำคลองประแกด อ่างเก็บน้ำคลองหางแมว อ่างเก็บน้ำคลองพะวาใหญ่  ส่วนอีก 1 แห่งคือ อ่างเก็บน้ำคลองวังโตนด  อยู่ระหว่างพิจารณารายงานการวิเคราะห์ผลกระทบสิ่งแวดล้อม (EHIA) หากการก่อสร้างอ่างเก็บเสร็จเป็นตามแผน จะช่วยเพิ่มแหล่งกักเก็บน้ำให้กับพื้นที่ภาคตะวันออกได้ และเสริมความมั่นคงเรื่องน้ำให้เขตพัฒนาพิเศษภาคตะวันออก (EEC)ที่ในอนาคตที่จะมีความต้องการใช้น้ำมากขึ้น
 อย่างไรก็ดี หากสร้างอ่างเก็บน้ำ 4 แห่งแล้วเสร็จ จะสามารถส่งน้ำให้พื้นที่การเกษตรลุ่มน้ำวังโตนดได้ 170 ล้าน ลบ.ม./ปี และสามารถผันน้ำส่วนเกินในฤดูฝนด้วยระบบท่อ คลองวังโตนด-อ่างเก็บน้ำประแสร์ เพื่อส่งน้ำให้พื้นที่ EEC ได้ 100 ล้าน ลบ.ม./ปี 
  ประธาน สนช. ยืนยัน สภานิติบัญญัติแห่งชาติพิจารณากฎหมายทุกฉบับอย่างรอบคอบ  
 นายพรเพชร วิชิตชลชัย ประธานสภานิติบัญญัติแห่งชาติ (สนช.) แถลงขอความเป็นธรรมจากสื่อมวลชน หลังถูกวิพากษ์วิจารณ์กรณีสมาชิก สนช.จำนวน 36 คนเสนอขอแก้ไขพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง (กกต.) ในประเด็นผู้ตรวจการเลือกตั้งว่า ยังเป็นเพียงแค่ข้อเสนอของสมาชิก สนช.บางกลุ่มที่ไม่พอใจกับการสรรหาผู้ตรวจการเลือกตั้ง ซึ่งอยู่ขั้นตอนการรับฟังความเห็นตามมาตรา 77 ของรัฐธรรมนูญ และขั้นตอนการตรวจสอบรายชื่อ รวมทั้งสถานะทางการเงินของกฎหมาย ไม่มีเจตนาขัดขวางโรดแมปเลือกตั้ง พร้อมยืนยันว่า สนช.พิจารณากฎหมายทุกฉบับด้วยความรอบคอบ  อีกทั้งกฎหมายที่ยื่นให้ศาลรัฐธรรมนูญวินิจฉัยก็ไม่เคยมีปัญหา และผ่านทุกฉบับ จึงอยากให้ทุกฝ่ายพิจารณาจากผลงานในอดีตของ สนช.ควบคู่ด้วย
 ประธาน สนช. ยังกล่าวถึงการถอนร่างกฎหมายว่า เป็นสิทธิ์ของผู้เสนอร่างกฎหมายว่าจะถอนหรือไม่ ไม่ได้ขึ้นอยู่กับ สนช. แต่หลังเกิดเสียงวิพากษ์วิจารณ์ถึงความไม่เหมาะสมของการแก้ไขกฎหมาย  ล่าสุดผู้เสนออาจไม่เดินหน้าต่อทันที เนื่องจากขณะนี้ กกต.ชุดใหม่กำลังจะเข้ามาทำหน้าที่แล้ว จึงต้องรอดูว่า กกต.ชุดใหม่จะพิจารณาเรื่องนี้อย่างไร แต่หาก สนช.ทั้ง 36 คน ยังยืนยันจะเดินหน้าต่อ ถ้าวิป สนช.ไม่เห็นด้วย ก็เชื่อว่าผู้เสนอจะทบทวนและถอนเรื่องออกตามธรรมเนียมปฏิบัติ พร้อมย้ำว่าการแก้ไขกฎหมายแต่ละฉบับใช้เวลานาน 

เศรษฐกิจ/ท่องเที่ยว
นายกรัฐมนตรี ขอกลุ่ม CLMVT ร่วมกำหนดแนวทางใช้เทคโนโลยี ผลักดันภูมิภาค ทะยานสู่อนาคต อย่างมั่นคง  
 พลเอก ประยุทธ์ จันทร์โอชา นายกรัฐมนตรี เป็นประธานเปิดงานและกล่าวปาฐกถาพิเศษในการประชุม “CLMVT Forum 2018”  ที่โรงแรมเซนทาราแกรนด์และบางกอกคอนเวนชั่นเซ็นเตอร์ เซ็นทรัลเวิลด์ นายกรัฐมนตรี กล่าวว่าการจัดการประชุมครั้งนี้จะเป็นส่วนสำคัญในการสร้างเครือข่ายของผู้นำทางธุรกิจ ผู้ประกอบการรุ่นใหม่ ผู้กำหนดโนโยบายนักวิชาการและคนรุ่นใหม่ในภูมิภาคนี้  ในยุคเทคโนโลยีเปลี่ยนโลก เพื่อส่งเสริมให้ทุกประเทศร่วมกันสร้างการพัฒนาที่สอดคล้องกับแนวคิดหลักของการประชุม คือ “การทะยานสู่อนาคตของภูมิภาค CLMVT ด้วยเทคโนโลยี”  ทั้งนี้ประเทศยึดมั่นในหลักการของการสร้างความเติบโตไปด้วยกัน ดังนั้นการแข่งขันและความร่วมมือจะดำเนินการควบคู่กันอย่างสมดุล เพื่อทำให้เกิดประโยชน์สูงสุดกับประชาชน   รวมทั้งได้รับความสนใจจากเวทีโลกในฐานะของภูมิภาค ที่มีศักยภาพด้านการค้าการลงทุน  ดังนั้นเวทีการประชุมนี้ จึงเป็นการส่งเสริมการเชื่อมโยงแบบไร้รอยต่อ ครอบคลุมการพัฒนาที่ทั่วถึงและลดความเหลื่อมล้ำ รวมถึงการใช้เทคโนโลยีเข้ามาพัฒนาทั้งภาคการผลิต ภาคการบริการและพร้อมรับการเปลี่ยนแปลงทุกรูปแบบ โดยเฉพาะในยุคปฏิวัติอุตสาหกรรมครั้งที่ 4 หรือยุคแห่งการหลอมรวมเทคโนโลยี  โดยเฉพาะการนำผลการวิจัยการค้นขว้านวัตกรรมมาใช้ประโยชน์ พร้อมทั้งส่งเสริมการวิจัยพัฒนา ในเรื่องที่สามารถนำมาใช้ในการพัฒนาได้ ทั้งนี้ทั้ง 5 ประเทศ ถือเป็นผู้ผลิตสินค้าเกษตรที่สำคัญซึ่งเทคโนโลยีก็จะเป็นส่วนสำคัญ ที่จะเข้ามาทำให้การผลิตสินค้าเกษตรยกระดับขึ้น ทั้งในภาคการผลิต การแปรรูป การพัฒนาผลิตภัณฑ์ สินค้าเกษตร และช่องทางการจำหน่ายผ่านระบบเครือข่ายออนไลน์ทั่วโลก
 ขณะที่ในส่วนของไทยให้ความสำคัญ กับการใช้ประโยชน์จากเทคโนโลยียุคใหม่ สร้างการเจริญเติบโตในภูมิภาคและควรมีการสร้างเครือข่ายและพัฒนาผู้ประกอบการให้มีทักษะ การค้าในยุคดิจิทัล และสร้างสภาพแวดล้อมและรูปแบบการใช้ดิจิทอลในภูมิภาค   และที่สำคัญคือการกำหนดความร่วมมือ เชิงยุทธศาสตร์ กับประเทศที่มีศักยภาพ นอกกลุ่ม CLMVT เพื่อแลกเปลี่ยนความรู้ด้านเทคโนโลยี  และเป็นการเติมเต็มมูลค้าทางการค้า ที่จะเป็นรากฐานสำคัญในการสร้างการเติบโตได้อย่างสมดุลและทั่วถึง ดังนั้นการประชุมในครั้งนี้ จึงเป็นความหวัง ที่ทุกคนที่จะได้ร่วมกันเสนอความคิดแลกเปลี่ยนประสบการณ์ การวางแนวทางการพัฒนาไปด้วยกัน อย่างไรก็ตาม ไทยให้ความสำคัญกับภาคเอกชนและวิชาการที่มีส่วนสำคัญในการสร้างความเข้าใจและขับเคลื่อนสิ่งเหล่านี้ไปสู่เป้าหมายได้ 
  สรรพสามิต ชี้แจงประเด็นข่าวเดือดโซเชียล “ยายบุรีรัมย์ขายข้าวหมากถูกสรรพสามิตจับ” เผยตอนจับพบยายขายสาโท  
 กรมสรรพสามิตออกหนังสือชี้แจงกรณรประเด็นข่าว การจับปรับคุณยายขายข้าวหมาก ที่จังหวัดบุรีรัมย์ว่า เจ้าหน้าที่กรมสรรพสามิตได้รับแจ้งจากราษฎรว่า มีการจำหน่ายสุราแช่เพื่อดื่มกินที่ตลาดคลองถม สี่แยกไฟแดง ตำบลกระสัง อำเภอเมือง จังหวัดบุรีรัมย์ ดังนั้น เจ้าหน้าที่ได้เข้าตรวจสอบและพบคุณยายดังกล่าวมีสุราแช่บรรจุถุงพลาสติกขนาดถุงละ 1 ลิตร จำนวน 11 ถุง รวม 11 ลิตร จึงมีการจับกุมคุณยายพร้อมของกลางที่เป็นสุรา มิได้มีการจับกุมข้าวหมากดังที่เป็นข่าวแต่อย่างใด  และข้าวหมากมิใช่สินค้าในพิกัดสินค้าสรรพสามิต ทั้งนี้ ได้แจ้งข้อหามีไว้ครอบครองซึ่งสุราที่ผลิตโดยฝ่าฝืนมาตรา 153 วรรค 1 มีโทษตาม ม. 192 เป็นเงินค่าปรับจำนวน 1 หมื่นบาท 
 ซึ่งนโยบายของกรมคือให้เข้าไปให้คำแนะนำหรือคำปรึกษาแก่ชาวบ้านเพื่อให้มีความรู้และความเข้าใจถึงการดำเนินการที่ถูกต้องตามกฎหมาย อย่างไรก็ดี ประเด็นข่าวดังกล่าวน่าจะมีเจตนาที่ไม่ดีเพื่อทำให้ภาพลักษณ์ของหน่วยงานราชการและรัฐบาลได้รับความเสียหายในด้านลบ 
  กรมการขนส่งทางบก ร่วมกับเอกชนเปิดตัวรถแท็กซี่ VIP ขับเคลื่อนด้วยพลังงานไฟฟ้าครั้งแรกของประเทศไทย  
 นายสมศักดิ์ ห่มม่วง รองปลัดกระทรวงคนาคม เปิดตัว EV Taxi VIP 101 คันแรกของประเทศไทย ภายใต้โครงการ Taxi VIP ของกรมการขนส่งทางบก โดยใช้รถยนต์พลังงานไฟฟ้า “บีวายดี อีซิกส์” ที่ขับเคลื่อนด้วยกำลังไฟฟ้า 100 เปอร์เซ็นต์มาให้บริการผู้โดยสาร ทั้งนี้กระทรวงคมนาคม เร่งผลักดันให้เกิดการใช้ยานยนต์ไฟฟ้าในระบบขนส่งสาธารณะเพื่อเป็นมิตรกับสิ่งแวดล้อม ซึ่งปัจจุบันมีสถานีอัดประจุไฟ Charging station ให้บริการทั้งหมด 30 แห่งทั่วกรุงเทพเพียงพอกับความต้องการใช้งานของรถ EV โครงการ Taxi VIP
 สำหรับ EV Taxi VIP จะเปิดให้บริการตั้งแต่วันที่ 9 กันยายนนี้เป็นต้นไป ช่วงแรกนำรถมาให้บริการจำนวน 101 คน อัตราค่าโดยสาร เริ่มต้น 2 กิโลเมตรแรก 150 บาท และกิโลเมตรต่อไปคิดอัตรากิโลเมตรละ 16 บาท สามารถชำระเงินผ่านบัตรเครดิต เดบิต อาลีเพย์ วีแชท แรบบิทไลน์เพย์ หรือชำระเป็นเงินสด พร้อมให้บริการ EV Taxi VIP ผู้โดยสารสามารถใช้บริการได้ 3 ช่องทาง ได้แก่ บริเวณเคาน์เตอร์ ณ ศูนย์บริการบริเวณชั้น 1 สนามบินสุวรรณภูมิ เรียกใช้บริการผ่านแอพพลิเคชั่น Taxi OK ของกรมการขนส่งทางบก และคอลเซ็นเตอร์ 0 2039 8888 
สังคม
  กรมสวัสดิการและคุ้มครองแรงงาน เตือนผู้รับงานไปทำที่บ้านและประชาชนทั่วไป ระวังตกเป็นเหยื่อมิจฉาชีพหลอก สอบถามสายด่วน 1506 กด 3  
 นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยว่า ปัจจุบันมีมิจฉาชีพหลอกลวงผู้รับงานไปทำที่บ้านในลักษณะของการโฆษณาผ่านโซเชียลมีเดียว่ามีงานหรือผลิตภัณฑ์ให้รับไปทำที่บ้าน เช่น งานแยกสีริบบิ้น ลูกปัด กระดุม เป็นต้น บางรายหลอกให้ผู้รับงานโอนเงินลงทุนค่าผลิตภัณฑ์ให้แก่ผู้ว่าจ้างก่อน และเมื่อโอนเงินให้แล้วก็หนีหายไปโดยไม่มีงานให้ทำ หรือบางรายไม่จ่ายค่าตอบแทนให้ และผู้เสียหายส่วนใหญ่จะไม่มีหลักฐานที่ชัดเจนที่จะเอาผิดกับผู้หลอกลวงได้  กรมสวัสดิการและคุ้มครองแรงงาน จึงขอฝากเตือนไปยังผู้ที่ต้องการหารายได้โดยการรับงานไปทำที่บ้าน ให้ตรวจสอบผู้จ้างงานว่ามีการปฏิบัติตาม พ.ร.บ.คุ้มครองผู้รับงานไปทำที่บ้าน พ.ศ.2553 หรือไม่  เช่น มีการจัดทำเอกสารเกี่ยวกับการรับงานไปทำที่บ้าน มอบให้แก่ผู้รับงานฯ  ซึ่งจะต้องมีชื่อที่อยู่ทั้งของผู้ว่าจ้างและผู้รับงานฯ อัตราค่าตอบแทน ไม่มีการเรียกหรือรับหลักประกันการทำงานหรือหลักประกันความเสียหาย ไม่ส่งมอบงานอันตรายให้ทำ เป็นต้น
 สำหรับผู้จ้างงานที่ฝ่าฝืนไม่ปฏิบัติตามกฎหมายคุ้มครองผู้รับงานไปทำที่บ้าน ก็จะมีโทษปรับตั้งแต่ 10,000-200,000 บาท หรือจำคุกตั้งแต่ 1 เดือนถึง 1 ปี หรือได้รับโทษทั้งจำทั้งปรับ และขอให้ผู้รับงานไปทำที่บ้าน รวมทั้งประชาชนทั่วไปให้ระมัดระวังการหลอกลวงในรูปแบบดังกล่าว หากมีข้อสงสัยหรือต้องการปรึกษาติดต่อได้ที่ หมายเลขโทรศัพท์ 0 2245 7170 หรือโทรศัพท์สายด่วน 1506 กด 3 
  อย.เดินหน้ามาตรการคุมเข้มวัคซีนป้องกันโรคพิษสุนัขบ้าสำหรับสัตว์  
 นพ.วันชัย สัตยาวุฒิพงศ์ เลขาธิการคณะกรรมการอาหารและยา  เปิดเผยถึงการขึ้นทะเบียนนำเข้าวัคซีนป้องกันโรคพิษสุนัขบ้าสำหรับสัตว์ ว่า ประเทศไทยมีมาตรการตรวจสอบที่เข้มข้น ที่ผ่านมาสำนักงานคณะกรรมการอาหารและยา (อย.) จะพิจารณาข้อมูลและหลักฐานที่เกี่ยวข้อง อาทิ หนังสือรับรองมาตรฐานการผลิตที่ดีของผู้ผลิตออกโดยหน่วยงานรัฐของประเทศผู้ผลิตในต่างประเทศ และเอกสารด้านประสิทธิภาพการรักษาในสัตว์ทดลองที่ดำเนินการศึกษาในห้องปฏิบัติการและในภาคสนาม เพื่อยืนยันว่าขนาดและวิธีการให้วัคซีนดังกล่าวมีความปลอดภัยเมื่อนำมาใช้จริงในสุนัข ขณะเดียวกันจะมีการสุ่มตรวจในประเทศด้วย
 อย่างไรก็ตามวัคซีนป้องกันโรคพิษสุนัขบ้าสำหรับสัตว์ที่ อย. ขึ้นทะเบียนทั้งหมด อย. ร่วมกับกรมวิทยาศาสตร์การแพทย์ และกรมปศุสัตว์ ทำการสุ่มตรวจวิเคราะห์วัคซีนป้องกันโรคพิษสุนัขบ้าที่ขึ้นทะเบียนไว้ทั้งหมดที่มีการจำหน่าย พบว่ามีประสิทธิภาพตามมาตรฐานทุกผลิตภัณฑ์ ซึ่งปีนี้มีการตรวจเข้มข้นมากขึ้น หากพบการตกมาตรฐาน อย. จะใช้มาตรการส่งคืนหรือทำลายทันที
 ด้าน นพ.สุรโชค ต่างวิวัฒน์ รองเลขาธิการคณะกรรมการอาหารและยา กล่าวว่า การที่ อย.ต้องควบคุมคุณภาพวัคซีนป้องกันโรคพิษสุนัขบ้า แต่ละรุ่นการผลิต เพราะวัคซีนนี้ จัดเป็นยาแผนปัจจุบันสำหรับสัตว์ ประเภทยาชีววัตถุ ซึ่งแต่ละรุ่นการผลิตอาจมีความแปรปรวน จึงต้องมีการควบคุมคุณภาพแต่ละรุ่นการผลิตและมีกฎหมายที่เกี่ยวข้องกับการควบคุมคุณภาพวัคซีนสำหรับสัตว์ โดย อย. จะทำการสุ่มตรวจวิเคราะห์ร่วมกับกรมวิทยาศาสตร์การแพทย์ อย่างสม่ำเสมอ ซึ่งในปี 2559 สถาบันชีววัตถุ กรมวิทยาศาสตร์การแพทย์ ได้ตรวจพบว่ายา DOG-VAC RABIA เลขทะเบียน 1F 6/53 (B) มีความแรงของวัคซีน ต่ำกว่ามาตรฐาน สำนักยา อย. จึงเรียกเก็บยาคืนตั้งแต่ปลายปี 2559 และให้บริษัทผู้นำเข้าทำลายยาดังกล่าว รวมทั้งถอนทะเบียนวัคซีน และดำเนินคดีตามกฎหมายกับผู้นำเข้าไปแล้ว ทั้งนี้หากประชาชนพบผลิตภัณฑ์ยาใดที่เป็นอันตราย สามารถแจ้งร้องเรียนได้ที่สายด่วน อย. โทร 1556